**Joker Out** on vuonna 2016 Ljubljanassa perustettu slovenialainen pop rock-yhtye. Sen muodostavat nykyisin laulaja Bojan Cvjetićanin, rumpalisti Jure Maček, kitaristit Kris Guštin ja Jan Peteh sekä basisti Nace Jordan. Yhtye kuvaa omaa musiikkityyliään nimellä "*shagadelic rock'n'roll*". Joker Out edusti Sloveniaa vuoden 2023 Eurovision laulukilpailussa Liverpoolissa Isossa-Britanniassa.

Historia
--------

### 2016–2021: Uran alku ja *Umazane misli*

Joker Out perustettiin vuoden 2016 toukokuussa. Sen perustivat Bojan Cvjetićanin, Martin Jurkovič ja Matic Kovačič, jotka kuuluivat aiemmin *Apokalipsa*-nimiseen yhtyeeseen, mutta jonka toiminnan he myöhemmin lopettivat. Sittemmin Joker Outiin liittyivät *Bouržuazija*-nimisen yhtyeen jäsenet Kris Guštin ja Jan Peteh. Yhtyeen ensimmäinen julkinen esiintyminen oli 21. toukokuuta 2016 *Festival na gaj* -nimisellä festivaalilla. Vuoden 2016 marraskuussa Joker Out julkaisi ensimmäisen singlensä nimeltä "Kot srce ki kri poganja" (suom. *"Kuin sydän, joka pumppaa verta"*), jolle yhtye julkaisi myös ensimmäisen musiikkivideonsa. Muutamaa päivää myöhemmin, 10. marraskuuta 2016 yhtyeellä oli ensimmäinen alustava esiintyminen *Špil liga* -nimisessä musiikkikilpailussa. Vuoden 2016 lopussa ja vuoden 2017 puolella Joker Out esiintyi lukuisissa konserteissa ja kilpailuissa, kuten Bežirock-, Šubafest- ja Vičstock-festivaaleilla, *Big Foot Mama* -yhtyeen konsertissa Domžalessa, *Špil-ligan* välierissä sekä *Bitka Bandov* -kilpailun finaalissa, joka järjestettiin Ljubljanan kampuksella. Vuoden 2017 marraskuussa Joker Out julkaisi toisen singlensä nimeltä "Omamljeno telo" (suom. *"Pökertynyt keho"*).

12. syyskuuta 2019 julkaistiin yhtyeen seuraava single nimeltä "Gola" (suom. *"Alasti"*), jonka kirjoittamisessa he tekivät ensimmäistä kertaa yhteistyötä Žaret Pak -nimisen tuottajan kanssa. Ennen "Gola"-kappaleen julkaisua Joker Out piti kuitenkin kahdeksan kuukauden taukoa, sillä yhtyeen solisti Cvjetićanin halusi kokeilla soolouraa ja täten hänen taiteellinen näkemyksensä poikkesi yhtyeen toisen lauluntekijän Guštinin tuotannosta. Lopulta Cvjetićanin kuitenkin huomasi, että ryhmässä työskentely sopii hänelle paremmin. Kesällä 2019 Joker Out esiintyi Škis Marketilla sekä ŠVIC- ja Žirfest-festivaaleilla. 2. marraskuuta 2019 yhtyeellä oli ensimmäinen täysin itsenäinen konsertti, joka järjestettiin Ljubljanan linnassa.

Vuoden 2020 maaliskuussa Joker Out julkaisi neljännen singlensä nimeltä "Vem, da greš" (suom. *"Tiedän, että olet menossa"*) ja saman vuoden lokakuussa julkaistiin single nimeltä "Umazane misli" (suom. *"Likaiset ajatukset"*). Heinäkuussa 2021 yhtye julkaisi kuudennen singlensä nimeltä "A sem ti povedal" (suom. *"Mutta minä kerroin sinulle"*). "Umazane misli" -kappaleen julkaisemisen jälkeen, mutta ennen "A sem ti povedal" - kappaleen julkaisua, yhtyeen perustajajäsen ja rumpali Matic Kovačič lähti yhtyeestä ja häntä tuli korvaamaan rumpali nimeltä Jure Maček. Yhtyeen ensimmäinen albumi, joka kantoi myös nimeä *Umazane misli* julkaistiin vuoden 2021 lokakuussa. Sen piti alun perin ilmestyä vuoden 2020 huhtikuussa, mutta sen julkaisua lykättiin useita kertoja koronaviruspandemian vuoksi. Albumi esitettiin kahdessa peräkkäisessä konsertissa 20. ja 21. lokakuuta 2021. Konsertit järjestettiin Club Cvetličarnassa ja ne myytiin loppuun jo vuoden 2020 puolella. Toisen konsertin äänitti Slovenian yleisradioyhtiö RTVSLO.

### 2022– *Demoni* ja *Eurovision laulukilpailu 2023*

Vuoden 2022 huhtikuussa Joker Out julkaisi musiikkivideon heidän ensimmäisen albuminsa *Umazane mislin* viimeiselle kappaleelle nimeltä "Barve oceana" (suom. *"Valtameren värit"*). Saman vuoden heinäkuussa yhtye esiintyi EXIT-festivaalilla. 31. elokuuta 2022 Joker Out julkaisi toisen albuminsa nimeltä *Demoni* (suom. *"Demonit"*), jonka julkaisemista ilmoitettiin "Katrina" -kappaleen julkaisun yhteydessä. Yhtye järjesti albumille esittelykonsertin 9. syyskuuta Ljubljanan Križankessa. 10 lokakuuta 2022, Joker Out ilmoitti, että yhtyeen perustajajäsen ja basisti Martin Jurkovič jättää yhtyeen opiskelujen vuoksi, ja että hänen tilalleen tulee basisti Nace Jordan. "Katrina" -kappaletta seurasi "Demoni" -niminen kappale, joka on yhtyeen ensimmäinen serbiankielinen single. Kappaleen avulla Joker Out pyrki entisen Jugoslavian maiden musiikkimarkinnoille.

8. joulukuuta 2022 Slovenian yleisradioyhtiö Radiotelevizija Slovenija (RTVSLO) ilmoitti, että Joker Out oli valittu edustamaan Sloveniaa vuoden 2023 Eurovision laulukilpailuun Liverpooliin. Heidän edustuskappaleensa "Carpe Diem" julkaistiin 4. helmikuuta 2023.

Yhtyeen jäsenet
---------------

**Nykyiset jäsenet**

* Bojan Cvjetićanin – laulu
* Jure Maček – rummut
* Kris Guštin – kitara
* Jan Peteh – kitara
* Nace Jordan – bassokitara

**Entiset jäsenet**

* Matic Kovačič – rummut
* Martin Jurkovič – bassokitara

Diskografia
-----------

### Albumit

* *Umazane misli* (2021)
* *Demoni* (2022)

### Singlet

| Vuosi | Nimi | Albumi |
| --- | --- | --- |
| 2016 | Kot srce, ki kri poganja | — |
| 2017 | Omamljeno telo | *Umazane misli* |
| 2019 | Gola |
| 2020 | Vem, da greš |
| Umazane misli |
| 2021 | A sem ti povedal |
| 2022 | Barve oceana |
| Katrina | *Demoni* |
| Demoni |
| 2023 | Carpe Diem | — |
| Sunny Side of London | — |
| 2024 | Everybody's Waiting |  |

Lähteet
-------

1. ↑  Slovenia has spoken: It’s ‘Joker Out’ for Liverpool 2023 *eurovision.tv*.  8.12.2022. EBU. Viitattu 8.12.2022. (englanniksi)
2. ↑  Granger, Anthony: 🇸🇮 Slovenia: Joker Out! to Eurovision 2023 *eurovoix.com*.  8.12.2022. Eurovoix. Viitattu 8.12.2022. (englanniksi)
3. ↑  Jiandani, Sanjay (Sergio): Slovenia: Joker Out to Liverpool! *esctoday.com*.  8.12.2022. ESCToday. Viitattu 8.12.2022. (englanniksi)
4. ↑  Magic januar *prulcek.si*.  Arkistoitu 3.7.2020. Viitattu 8.12.2022. (sloveeniksi)
5. ↑  Joker out predstavljajo video Kot srce, ki kri poganja *zarolaj.si*.  Arkistoitu 18.5.2022. Viitattu 8.12.2022. (sloveeniksi)
6. ↑  Koncert dijaških bendov Šubafest 2016 – 2. 12. 2016 ob 18.00 *gjp.si*.  4.12.2016. Viitattu 8.12.2022. (sloveeniksi)
7. ↑  Bitka Bandov - Finale #ŠOUmustGOon *sou-lj.si*.  25.4.2017. Viitattu 8.12.2022. (sloveeniksi)
8. ↑  Nova skladba shagadeličnih Joker Out *kioskhmhm.com*.  17.11.2017.  Arkistoitu 5.7.2020. Viitattu 8.12.2022. (sloveeniksi)
9. ↑  Joker Out z novim singlom Omamljeno telo *24ur.com*.  5.12.2017. Viitattu 8.12.2022. (sloveeniksi)
10. ↑  Brajkovec, Polona: Joker Out: Edino prav je, da smo razprodali Cvetličarno *rtvslo.si*.  15.2.2020. RTVSLO. Viitattu 8.12.2022. (sloveeniksi)
11. ↑  Robi Loboda, Vikend: Joker Out: Vreščeče punce niso nikdar minus *delo.si*.  24.1.2020. Viitattu 8.12.2022. (sloveeniksi)
12. ↑  Macuh, Špela: Na EXIT tudi Joker Out, Senidah in Noctiferia *rocker.si*.  18.6.2022.  Arkistoitu 28.10.2022. Viitattu 8.12.2022. (sloveeniksi)
13. ↑  Dobrijević, Katja: Skupino Joker Out zapušča basist Martin Jurkovič *24ur.com*.  11.10.2022. Viitattu 8.12.2022. (sloveeniksi)
14. ↑  Vemo, kdo se bo skupini Joker Out po odhodu kitarista pridružil na odrih *metropolitan.si*.  11.10.2022. Viitattu 8.12.2022. (sloveeniksi)
15. ↑  Jerman, Gal: JOKER OUT grejo na jug – DEMONI izidejo na noč čarovnic *rocker.si*.  27.10.2022.  Arkistoitu 8.12.2022. Viitattu 8.12.2022. (sloveeniksi)
16. 1 2  Adams, William Lee: Joker Out: Slovenia confirms pop-rock band for Eurovision 2023 in Liverpool *wiwibloggs.com*.  8.12.2022. Wiwibloggs. Viitattu 8.12.2022. (englanniksi)